Koebaai e-tol, maar wie gaan skuld betaal?(Argieffoto) Die Gautengse premier Panyaza Lesufi het opnuut die versekering gegee dat die gewraakte e-tolstelsel in Gauteng iets van die verlede is. Lesufi het dit Maandagaand in sy eerste provinsiale rede opnuut benadruk en gesê sommige van die praktiese kwessies wat nog uitgestryk moet word, sal in samewerking met die departemente van onderskeidelik finansies en vervoer gedoen word. “Ons is op die punt om ooreen te kom oor alle kwessies wat ons sal toelaat om die afskakeling van die tolhekke in die Staatskoerant af te kondig.” Hierdie kwessies sluit in die terugbetaling van skuld en die hantering van geld wat oor die jare van betalende motoriste ingevorder is. Die drukgroep Outa sê ten spyte van die mooi broodjies wat Lesufi bak, het niks verander sedert die minister van finansies in Oktober verlede jaar ŉ aankondiging daaroor in sy mini-begroting gedoen het nie. Die stelsel werk nog nes altyd en hou steeds daagliks motoriste se rekeninge daarvoor by. “Ons het die opmerking dat die besluit geneem is en die ‘e-tolstelsel op die punt staan om geskrap te word’ nou al herhaaldelik oor die afgelope paar jaar gehoor – en formeel het niks nog verander nie,” sê Wayne Duvenage, hoof van Outa. Daar is oënskynlik geen einde in sig aan die debakel nie en tot die stelsel amptelik afgeskakel word, is alles wat die premier en enigiemand anders daaroor sê, net leë woorde, sê hy. Sommige motoriste en ondernemings betaal steeds hul e-tolrekeninge omdat hulle aanhou om dit te ontvang. Ander weier om op te hou betaal omdat hulle wag vir ŉ aankondiging en tot dan bly hulle onmededingend en onderworpe aan onnodige uitgawes. Outa het ŉ beroep op die tesourie, die minister van vervoer, Sanral en die Gautengse premier gedoen om nou eens en vir altyd ŉ einde aan die stelsel te bring. “Die kwessie van wie betaal vir wat sleep nou al te lank voort. Om afsluiting te kry, moet Sanral ŉ afkondiging in die Staatskoerant doen om die aanvanklike verklaring van die Gautengse hoofwegverbeteringsprojek as tolpaaie te wysig. “Dit behoort nie langer as ŉ paar dae te duur nie. Ons hoop die minister van finansies sal finale sluitingsdatums in sy begrotingsrede verskaf sodat ons hierdie sage nou agter ons kan laat,” sê Duvenage. Ook adv. Anton Alberts, die VF Plus se nasionale voorsitter en lid van die Gautengse wetgewer, sê benewens Lesufi se aankondigings oor misdaadbekamping, township-ontwikkeling en basiese onderwys, het hy “weer gespog oor die afskaffing van die e-tolstelsel wat ironies genoeg steeds aktief is”. “Hy het gerieflikheidshalwe nie aangedui waar die fondse vandaan sal kom vir die projekte nie,” sê Alberts. Solly Msimanga, die DA-leier in Gauteng, sê hulle gaan ŉ omvattende lys van vrae oor die skrap van die e-tolstelsel aan die premier stuur. “Gautengers is opnuut belowe dat die e-tolstelsel geskrap is, maar dis die klein jakkalsies wat die wingerd verniel. “Die premier moet verduidelik presies waar die geld vir die provinsie se gedeelte van die skuld vandaan gaan kom – en waarom dit nou soveel meer is,” sê Msimanga.